SKRIFTLIG FORESPØRGSEL E-2619/00

af Laura González Álvarez (GUE/NGL) til Kommissionen

(1. august 2000)

Om: Byspildevandsforurening i Naturparken Lagunas de Ruidera, Castilla La Mancha, Spanien

Under et besøg for nyligt i Naturparken Lagunas de Ruidera i Castilla La Mancha, Spanien, kunne vi konstatere, at der ledes stort set urenset byspildevand fra de vigtigste bymæssige bebyggelser i kommunerne Ruidera, Ciudad Real, og Ossa de Montiel, Albacete, ud i lagunernes overfladevand, og at dette forårsager en tydelig forurening i form af ildelugtende slam.

Beboerne i området oplyste, at de i over tyve år har krævet, at der blev anlagt et kloaknet til opsamling af spildevandet fra de bymæssige bebyggelser og de mange fritidshuse, der er beliggende i naturparken, og at spildevandet derigennem blev ledt til et passende rensningsanlæg.

Denne situation synes at stride imod bestemmelserne i Rådets direktiv 91/271/EØF af 21. maj 1991 om rensning af byspildevand(1).

I betragtning af dels naturparkens egen miljømæssige betydning og dels af, at der er tale om den øvre del af floden Guadiana, hvorfor forureningen i dette område kan medføre betydelige skadevirkninger på grund af de mangeartede anvendelser af vandet fra floden gennem hele dens løb, kan der ligeledes være tale om overtrædelse af bestemmelserne i Rådets direktiv 92/43/EØF af 21. maj 1992 om bevaring af naturtyper

samt vilde dyr og planter(2), Rådets direktiv 98/83/EF af 3. november 1998 om kvaliteten af drikkevand(3) og Rådets direktiv 76/160/EØF af 8. december 1975 om kvaliteten af badevand(4).

Hvilke foranstaltninger påtænker Kommissionen at træffe for at sikre korrekt gennemførelse af disse direktiver i forbindelse med behandlingen af byspildevand i Naturparken Lagunas de Ruidera?

Hvad kan Kommissionen gøre for at opfylde kravet fra områdets beboere om, at der anlægges et kloaknet til opsamling af spildevandet og et rensningsanlæg af tilstrækkelig kapacitet til at sikre, at naturparken og vandkvaliteten i den øvre del af floden Guadiana bevares?

(1) EFT L 135 af 30.5.1991, s. 40.

(2) EFT L 206 af 22.7.1992, s. 7.

(3) EFT L 330 af 5.12.1998, s. 32.

(4) EFT L 31 af 5.2.1976, s. 1.

Svar afgivet på Kommissionens vegne af Margot Wallström

(4. oktober 2000)

I henhold til Rådets direktiv 91/271/EØF af 21. maj 1991 om rensning af byspildevand skal medlemsstaterne sikre, at alle byområder med over 2 000 personækvivalenter (PE) (personækvivalent er en måleenhed for den organiske forurening, der svarer til den gennemsnitlige forurening produceret pr. person pr. dag) er forsynet med anlæg til opsamling og rensning af byspildevand. Fristerne for installering af dette udstyr er den 31. december 1998, den 31. december 2000 og den 31. december 2005, afhængigt af byområdets størrelse og vandrecipienternes følsomhed. Ved beregningen af størrelsen af et bysamfund med henblik på planlægningen af sådanne anlæg skal der tages hensyn til mængden af spildevand ikke blot fra den fastboende befolkning, men også fra den sæsonbetingede befolkning og fra industrianlæg, der er tilsluttet byspildevandssystemet.

Ifølge de oplysninger, Kommissionen har til rådighed, er størrelsen af de af det ærede medlem nævnte byområder, dvs. byområderne i kommunerne Ruidera (Ciudad Real) og Ossa de Montiel (Albacete), under 15 000 PE. Under disse omstændigheder har de nævnte byområder, hvis de rummer mere end 2 000 PE, ifølge det nævnte direktiv en frist til den 31. december 2005 til at opfylde kravene om opsamling og sekundær (dvs. biologisk) rensning af deres byspildevand. Kommissionen vil, når tiden er inde, undersøge, om samtlige berørte byområder overholder den nævnte frist.

Med hensyn til kvaliteten af badevandet fremgår det af Kommissionens årsrapporter, at der er to badeområder i Ciudad Real, som i de sidste tre år ikke har opfyldt kravene i direktiv 76/160/EØF, og at kvaliteten af fem badeområder i Albacete har svinget meget fra år til år. Spanien blev i 1998 dømt af Domstolen(1), bl.a. på grund af den dårlige kvalitet af ferskvandsbadeområderne. I begyndelsen af år 2000 blev der indledt en procedure i henhold til EF-traktatens artikel 228 (tidligere artikel 171).

Med hensyn til direktivet om kvaliteten af drikkevand kan det oplyses, at direktiv 80/778/EØF(2) fortsat gælder, da fristen for gennemførelse af det nye direktiv 98/83/EF er fastsat til udgangen af 2003. Kommissionen er ikke i besiddelse af oplysninger, som kan bekræfte, at bestemmelserne i dette direktiv ikke overholdes.

Endvidere kan Kommissionen bekræfte, at Spanien har foreslået naturparken Lagunas de Ruidera som lokalitet af fællesskabsbetydning, som kan bidrage til at skabe et Natura 2000-net, jf. Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Kommissionen kan ikke ud fra de af det ærede medlem forelagte oplysninger fastslå, at bestemmelserne i det nævnte direktiv er blevet overtrådt i det foreliggende tilfælde.

(1) Dom af 12. februar 1998 i sag C-96/092.

(2) EFT L 229 af 30.8.1980.